**KLAIPĖDOS RAJONO savivaldybės taryba**

**SPRENDIMAS**

**DĖL KLAIPĖDOS RAJONO SAVIVALDYBĖS TARYBOS 2015 M. GEGUŽĖS 28 D. SPRENDIMO NR. T11-138 „DĖL MOKĖJIMO UŽ SOCIALINES PASLAUGAS TVARKOS APRAŠO PATVIRTINIMO“ PAKEITIMO**

2019 m. lapkričio 28 d. Nr. T11-  
Gargždai

Klaipėdos rajono savivaldybės taryba, vadovaudamasi Lietuvos Respublikos vietos savivaldos įstatymo 18 straipsnio 1 dalimi, n u s p r e n d ž i a:

1. Pakeisti Mokėjimo už socialines paslaugas tvarkos aprašą, patvirtintą Klaipėdos rajono tarybos 2015 m. gegužės 28 d. sprendimu Nr. T11-138 „Dėl mokėjimo už socialines paslaugas tvarkos aprašo patvirtinimo“:
   1. Pakeisti 62.2 papunktį ir jį išdėstyti taip:

„62.2. šeimai globojančiai (besirūpinančiai) vaiką(-us), kuriam Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos Klaipėdos apskrities vaiko teisių apsaugos skyriaus Klaipėdos rajono savivaldybėje teikimu buvo nustatyta globa (rūpyba)“.

* 1. Papildyti 62.3. papunkčiu:

„62.3. budinčiam globotojui už vaikų priežiūrą ar globą (rūpybą)“.

* 1. Pakeisti 67.2. papunktį ir jį išdėstyti taip:

„67.2. pagalbos pinigų suma, skiriama pagal šio Aprašo 62.2 ir 62.3 punktus, diferencijuojama atsižvelgiant į vaikų globojamų (rūpinamų) šeimoje ar prižiūrimų budinčio globotojo skaičių ir amžių:

67.2.1. už vieną vaiką iki 18 metų ir vyresnį, jeigu jis mokosi pagal bendrojo ugdymo programą (įskaitant ir profesinio mokymo įstaigose besimokančius pagal bendrojo ugdymo programą ir pagal bendrojo ugdymo programą kartu su profesinio mokymo programa), bet ne ilgiau, iki jam sukaks 21 metai, ̶ 3 bazinių socialinių išmokų (toliau – BSI) dydžio per mėnesį;

67.2.2. už du vaikus – 5 BSI dydžio per mėnesį;

67.2.3. už tris ir daugiau vaikų – 8 BSI dydžio per mėnesį;

67.2.4. už kiekvieną prižiūrimą ar globojamą vaiką iki 3 metų papildomai 1 BSI dydžio išmoką per mėnesį“.

2. Šis sprendimas įsigalioja 2020 m. sausio 1 d.

3. Skelbti šį sprendimą Teisės aktų registre.

Savivaldybės meras

TEIKIA A. Bogdanovas

PARENGĖ I. Gailienė

SUDERINTA

D. Gumuliauskienė

V. Jasas

T. Jablonskytė

R. Zubienė

T. Tuzovaitė-Markūnienė

M. Šunokas

V. Riaukienė

B. Markauskas

**KLAIPĖDOS RAJONO SAVIVALDYBĖS ADMINISTRACIJA**

**AIŠKINAMASIS RAŠTAS**

**2019-11-28**

**DĖL TARYBOS SPRENDIMO „KLAIPĖDOS RAJONO SAVIVALDYBĖS TARYBOS 2015 M. GEGUŽĖS 28 D. SPRENDIMO NR. T11-138 „DĖL MOKĖJIMO UŽ SOCIALINES PASLAUGAS TVARKOS APRAŠO PATVIRTINIMO“ PAKEITIMO“ PROJEKTO**

1. **Parengto sprendimo projekto esmė, tikslai, uždaviniai**: Parengto sprendimo projekto tikslas – nustatyti pagalbos pinigų dydžio ir mokėjimo už tėvų globos netekusių vaikų priežiūrą ir globą (rūpybą), iš Klaipėdos rajono savivaldybės biudžeto, tvarką.

Klaipėdos rajono savivaldybėje 2019 m. rugsėjo 1 d. duomenimis yra 51 globėjai, globojantys 64 tėvų globos netekusius vaikus, 2 budintys globotojai, kurie rūpinasi šešiais vaikais ir vienas vaikas rūpinamas šeimynoje.

Lietuvos Respublikos vietos savivaldos įstatymo 16 straipsnio 2 dalies 38 punktas reglamentuoja, kad savivaldybės išimtinė kompetencija yra priedo fiziniam asmeniui (globėjui) už vaiko globą dydžio ir mokėjimo iš savivaldybės biudžeto tvarkos nustatymas.

Lietuvos Respublikos socialinių paslaugų įstatymo 9 straipsnio 1 dalis reglamentuoja, kad vaikus globojančiai šeimai, budintiems globotojams per globos centrą arba asmeniui (šeimai) gali būti mokama piniginė išmoka – pagalbos pinigai.

Globos centro veiklos ir vaiko budinčio globotojo vykdomos priežiūros organizavimo ir kokybės priežiūros tvarkos aprašo, patvirtinto Lietuvos Respublikos socialinės apsaugos ir darbo ministro 2018 m. sausio 19 d. įsakymu Nr. A1-28 „Dėl Globos centro veiklos ir vaiko budinčio globotojo vykdomos priežiūros organizavimo ir kokybės priežiūros tvarkos aprašo patvirtinimo“,  
 53 punktas reglamentuoja, kad savivaldybė budinčiam globotojui per globos centrą, taip pat socialiniam globėjui, globėjui giminaičiui tiesiogiai gali skirti ir mokėti pagalbos pinigus Socialinių paslaugų įstatymo nustatyta tvarka, taip pat vienkartinę materialinę pagalbą ar kitas išmokas.

Rekomenduojami pagalbos pinigų dydžiai nustatyti Mokėjimo už socialines paslaugas tvarkos apraše, patvirtintame Lietuvos Respublikos Vyriausybės 2006 m. birželio 14 d. nutarimu Nr. 583 „Dėl Mokėjimo už socialines paslaugas tvarkos aprašo patvirtinimo“.

**2. Projekto rengimo priežastys. Kuo vadovaujantis parengtas sprendimo projektas:** įgyvendinant Perėjimo nuo institucinės globos prie šeimoje ir bendruomenėje teikiamų paslaugų likusiems be tėvų globos vaikams 2014–2020 metų veiksmų planą, prioritetu laikoma vaiko globa (rūpyba) šeimoje.

**3. Kokių rezultatų yra laukiama**: Patvirtinus pakeitimus Mokėjimo už socialines paslaugas tvarkos apraše, Klaipėdos rajono savivaldybė prisidės prie vaikų globos (rūpybos) skatinimo rajone, perėjimo nuo institucinės globos prie bendruomeninių paslaugų teikimo tėvų globos netekusiems vaikams.

**4. Galimos teigiamos ir neigiamos pasekmės priėmus siūlomą Savivaldybės tarybos sprendimo projektą ir kokių priemonių būtina imtis, siekiant išvengti neigiamų pasekmių:** Neigiamų pasekmių nenumatoma.

**5. Kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą Savivaldybės tarybos sprendimo projektą**: galioja preambulėje nurodyti teisės aktai.

**6. Projekto rengimo metu gauti specialistų vertinimai ir išvados. Ekonominiai apskaičiavimai**:neatliekama.

**7. Sprendimo įgyvendinimui reikalingos lėšos:** Pagalbos pinigai mokami iš Savivaldybės biudžeto lėšų. Už vieną tėvų globos netekusį vaiką jo globėjui (rūpintojui) kiekvieną mėnesį mokama 3 BSI dydžio išmoka – 114 Eur, globėjų (rūpintojų), kurie augina po vieną vaiką yra 44. Už du tėvų globos netekusius vaikus jų globėjui (rūpintojui) kiekvieną mėnesį mokama 5 BSI dydžio išmoka – 190 Eur., globėjų (rūpintojų), kurie augina du vaikus yra 6. Už tris ir daugiau tėvų globos netekusius vaikus jų globėjui (rūpintojui) kiekvieną mėnesį mokama 8 BSI dydžio išmoka – 304 Eur., globėjų (rūpintojų), kurie augina tris ir daugiau vaikų yra 4. Iki trijų metų mokama papildoma 1 BSI dydžio išmoka – 38 Eur., šiuo metu yra vienas globėjas globojantis tokį vaiką:

((44x114Eur)+(6x190Eur)+(4x304Eur)+38Eur)x12mėn.=88 920 Eur

Tarybos sprendimo įgyvendinimui per metus reikės apie 88 920 Eur.

**8. Kiti, autoriaus nuomone, reikalingi pagrindimai ir paaiškinimai:**

**9. Tarybos sprendimą pateikti**: Socialinės paramos skyriui (DVS)

Socialinės paramos skyriaus vedėjo pavaduotoja Iveta Gailienė